**Актуална информация за мерки и ограничения в Европа и по света във връзка с коронавируса**

**Република Северна Македония** - Правителството на Република Северна Македония обмисля нови, по-строги мерки за ограничаване на социалните контакти на гражданите.

Забранява се движението на граждани на територията на Република Северна Македония на 28 – 29 март (събота и неделя) от 16: 00 ч. до 05:00 ч. местно време. Министърът на здравеопазването Венко Филипче апелира към гражданите да не предприемат самостоятелно и без консултация с лекар каквито и да било специализирани терапии за превенция от коронавирус. Той подчерта, че основа на успешната борба срещу заразата е ранното диагностициране.

**Дания** - Към момента продължава да оперира директната линия Копенхаген-София, изпълнявана от компанията Уиз Еър. Съгласно сайта на авиокомпанията, до края на март 2020 г. има полети на 26 март (час на излитане: 17.25 ч. местно време), 29 март (час на излитане: 22.05 ч.) и на 31 март (час на излитане: 21.55 ч.). За месец април са обявени редовни полети всеки вторник и събота (с часове на излитане в 21.55 ч.).

Не е изключено разписанието на полетите да се промени, като могат да се очакват и допълнителни ограничения на транспорта в страната, в това число и на въздушния транспорт от/до Дания.

Българските граждани могат да извършат летищен транзит на летище Каструп в Копенхаген, само ако притежават самолетен билет за последващ полет по маршрута си до България.

Гражданите няма да бъдат допуснати на територията на Дания, освен ако някой от тях не пребивава трайно в страната или няма друга основателна причина за това.

В транзитната зона на летището в Копенхаген няма хотел и в настоящия период транзитните пътници не са допускани извън летището за ползване на близките хотели.

**Канада** - От 00.01 ч. на 21 март е в сила  временно затваряне на границата между Канада и САЩ за пътувания с цел туризъм и развлечение. Изключение от забраната се предвижда само за доставчиците на стоки и услуги и за работещите в съседната страна жители от двете страни на границата.

С цел ограничаване на незаконното преминаване на границата между Канада и САЩ бе сключено реципрочно споразумение за връщане обратно на нелегалните мигранти, подаващи молби за убежище след 00:01 ч. на 21 март. Споразумението ще остане в сила до отмяна на обявеното временно затваряне на границата между двете страни, на този етап за 30 дни.

От 12:00 ч. на 18 март влезе в сила забрана за пътуване на чужди граждани до Канада, с изключение на: лица с постоянно пребиваване в Канада, членове на семействата на канадски граждани, акредитирани дипломатически представители в Канада и членовете на техните семейства, членове на самолетни екипажи, граждани на САЩ и пътници, преминаващи транзитно през Канада.

Ще бъде възможно транзитно преминаване на чужди граждани през Канада в рамките на до 24 часа. С цел организиране на транзита представители на граничните канадски власти осигуряват специален ескорт за пътуващите.

Забраната няма да се отнася за лица с валидни работни и студентски визи, временно наети лица и получили статут на постоянно пребиваващи преди 16 март 2020 г., които все още не са влезли в Канада. Предстои да бъде определена датата, от която ще влязат в сила тези изключения.

Въведен е задължителен 14-дневен период на самоизолация за всички завръщащи се в Канада пътници.

Лицата, чиито разрешения за престой в Канада изтичат в рамките на следващите 30 дни следва незабавно да подадат заявления за удължаване на  срока. Последното ще им осигури легален статут на пребиваване за времето до вземане на решение по молбата за удължаване от канадска страна. Подаване на заявления за удължаване се извършва само при наличие на валидно разрешение за престой.

Всички пътници, които проявяват грипоподобни симптоми, включително канадски граждани, няма да имат право да се качат на полет за Канада.

Вътрешните и товарни полети остават извън обхвата на горепосочените мерки.

От 00:01 ч. на 18 март 2020 г. всички международни полети от Европа, Азия, Африка и Южна Америка са пренасочвани единствено към следните 4 летища в страната:

- - Торонто – летище „Лестър Пиърсън“;

- - Монреал – летище „Пиер Трюдо“;

- Летището във Ванкувър;

- Летището в Калгари.

Въвеждат се засилени хигиенни мерки и медицински прегледи по летищата. Въздушните екипажи се задължават да подават сигнал при съмнение за пътник със симптоми на COVID-19.

Редовното преминаване на канадската сухоземна и морска граница със САЩ от страна на камиони с доставки, членове на екипажи на морски съдове и превозния персонал на влакове, работници, на които често се налага преминаване на границата, ще бъдат позволени без изискване за 14-дневна изолация.

Като част от обявеното извънредно положение, властите в провинция Нова Скоша наложиха ограничения за влизане в провинцията от 6.00 на 23 март 2020 г. Мярката обхваща всички входни пунктове на провинцията и е валидна за всички видове превоз. Извършват се полицейски проверки на преминаващите.

Властите на Северозападните канадски територии също наложиха забрана за влизане през всички входни пунктове, с изключение за заетите в сектори от жизнено важно значение.

 Въведен е задължителен 14-дневен период на самоизолация за всички пристигащи в Канада международни пътници.

Забранява се придвижване с градски транспорт за лица, проявяващи грипоподобни симптоми.

Недопустимо е прилагане на режим на самоизолация, заедно с лица от уязвими групи.